**VŠEOBECNE ZÁVÄZNÉ NARIADENIE OBCE ČERNINA**

**č. 1/2022**

 **O  PRAVIDLÁCH NA UDRŽIAVANIE ČISTOTY**

 **V  OBCI A  OCHRANY VEREJNEJ ZELENE**

 **NA ÚZEMÍ OBCE ČERNINA**

Návrh VZN zverejnený na úradnej tabuli pred schválením: od 09.05.2022 do 09.06.2022

Na VZN sa OZ uznieslo dňa 10.06.2022

Vyhlásenie VZN po schválení: od 11.06.2022 do 25.06.2022

VZN nadobúda účinnosť dňa: 26.06.2022

**OBEC ČERNINA**
**VZN O PRAVIDLÁCH NA UDRŽIAVANIE ČISTOTY V OBCI A OCHRANY VEREJNEJ ZELENE NA ÚZEMÍ OBCE**

Obec Černina v súlade s ustanoveniami §4 odsek 5 písmeno a) bod 2 a §6 odseky 1, 2 zákona SNR č. 369/1990 Zb. o obecnom zriadení v znení neskorších predpisov

( ďalej aj „*zákon o obecnom zriadení“*) a v súlade s ustanovením § 69 odsek 2 zákona

č. 543/2002 Z.z. o ochrane prírody a krajiny v znení neskorších predpisov ( ďalej aj „ *zákon o ochrane prírody „*  ) vydáva

 **VŠEOBECNE ZÁVÄZNÉ NARIADENIE
 číslo 1/2022
 O PRAVIDLÁCH NA UDRŽIAVANIE ČISTOTY V OBCI**

 **A OCHRANY VEREJNEJ ZELENE NA ÚZEMÍ OBCE ČERNINA**
 §1
 **Predmet úpravy**

 Všeobecne záväzné nariadenie obce (ďalej aj „nariadenie“) ustanovuje pravidlá a zásady

 pre udržiavanie čistoty verejného priestranstva na území obce Černina a ochrany

 verejnej zelene na území obce Černina, vrátane ochrany drevín, ktoré sú súčasťou

 verejnej zelene na území obce Černina.

 §2
 **Základné ustanovenia**

(1) Udržiavanie čistoty v obci Černina a ochranu verejnej zelene zabezpečuje

 obec Černina (ďalej aj „obec“) pri výkone samosprávy.1

(2) Vo veciach ochrany prírody a krajiny vykonáva obec Černina prenesený výkon

 štátnej správy .2

 §3
 **Udržiavanie čistoty verejného priestranstva na území obce**

(1) Udržiavanie čistoty verejného priestranstva je predchádzanie činnostiam a zásahom, ktoré

 verejné priestranstvo obce znečisťujú a znižujú jeho funkčnú, estetickú a úžitkovú

 hodnotu a vzhľad.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
1 §4 odsek 3 písmeno g) zákona o obecnom zriadení
2 §64 odsek 1 zákona o ochrane prírody

(2) Pri užívaní verejného priestranstva na území obce je povinnosťou každého dbať na

 udržiavanie jeho čistoty a vyvarovať sa akejkoľvek činnosti , ktorá by mala, alebo mohla

 mať za následok jeho znečistenie. V záujme udržiavania čistoty verejného priestranstva

 na území obce je zakázané :

1. odhadzovať akékoľvek odpadky, cigaretové nedopalky mimo zberných nádob určených na odpad,
2. znečisťovať verejné priestranstvo vyberaním odpadu zo zberných nádob určených na odpad,
3. znečisťovať verejné priestranstvo vykonávaním telesnej potreby, zvratkami, pľuvaním,
4. znečisťovať verejné priestranstvo žuvačkami, prilepovaním žuvačiek,
5. čistiť a umývať dopravné prostriedky, stroje a zariadenia alebo inak znečisťovať verejné priestranstvo oplachovými vodami a inými znečisťujúcimi tekutinami,
6. ničiť, poškodzovať, znečisťovať, zamieňať, pozmeňovať, zakrývať alebo premiestňovať zariadenia verejného priestranstva,
7. skladovať na verejných priestranstvách bez súhlasu vlastníka pozemku, alebo obce stavebné a iné materiály, obaly, kontajnery a podobné prekážky a predmety,
8. skladovať na verejných priestranstvách drevo, uhlie a ďalšie tuhé palivo na dlhší ako nevyhnutný čas na ich preskladnenie do priestorov vlastného pozemku,
9. umiestňovať na verejnom priestranstve reklamné pútače, kvetináče, kamene a podobné prekážky a predmety,
10. maľovať, sprejovať, či olepovať plochy a zariadenia verejného priestranstva, miestne cesty a chodníky,
11. odvádzať dažďovú vodu na verejné priestranstvo, miestne cesty vrátane chodníkov a do žľabov umiestnených pri miestnych cestách,

(3) Zariadenia verejného priestranstva sú predmety a mobiliár, ktoré sú trvalo alebo
 dočasne umiestnené na verejnom priestranstve. Zariadenia verejného priestranstva sú
 najmä lavičky, detské preliezačky, hojdačky, pieskoviská, fontány, odpadové nádoby,
 kvetináče, kontajnery, zariadenia verejného osvetlenia, ochranné prístrešky na
 zastávkach verejnej dopravy, dopravné značky, orientačné a informačné tabule,
 reklamné zariadenia, sochy, pamiatkové objekty, pamätníky a podobne.

 §4
 **Ochrana verejnej zelene na území obce**

(1) Ochrana verejnej zelene je činnosť zameraná na udržanie všetkých jej funkcií

 v urbanizovanom prostredí, v súlade so všeobecnými princípmi ochrany životného

 prostredia, v záujme dodržiavania územného systému ekologickej stability, dodržiavania

 urbanistických a estetických zásad verejnej zelene a tiež predchádzanie činnostiam

 a zásahom, ktoré verejnú zeleň ohrozujú, poškodzujú, ničia a minimalizujú podmienky

 jej rastu a prirodzeného vývoja.

(2) Pri užívaní verejnej zelene obce je povinnosťou každého dbať na ochranu verejnej zelene

 a vyvarovať sa akejkoľvek činnosti, ktorá by mala, alebo mohla mať za následok

 ohrozenie, poškodenie, zničenie a minimalizáciu podmienok jej rastu a prirodzeného

 vývoja verejnej zelene.

 V záujme ochrany verejnej zelene obce je zakázané najmä:

1. mechanicky a chemicky poškodzovať zeleň, trhať kvety a byliny,
2. poškodzovať trávnaté plochy zelene, alebo spevnené časti,
3. robiť terénne úpravy a iné úpravy zelene bez súhlasu vlastníka pozemku, alebo obce,
4. umiestňovať stavebné telesa alebo stavebné polotovary a inú výplň do priestorov trávnatých priekop a rigolov pri hranici miestnych ciest v šírke väčšej ako je vstupná brána na pozemok vo vlastníctve inej osoby ako je obec,
5. kosiť trávnaté plochy zelene bez súhlasu vlastníka pozemku, alebo obce,
6. vysádzať kvety, byliny a trávu bez súhlasu vlastníka pozemku, alebo obce,
7. znečisťovať plochy verejnej zelene odpadkami, zvratkami, či vykonávaním telesnej
potreby,
8. jazdiť na plochách verenej zelene motorovými aj nemotorovými dopravnými
prostriedkami, vrátane kolobežiek, kolieskových korčulí a podobne,
9. opravovať, alebo inak rozoberať motorové vozidlá na plochách verejnej zelene,
10. umiestňovať bez súhlasu vlastníka pozemku, alebo obce zariadenia, odpadové nádoby a podobné objekty, ktoré môžu obmedziť rast a racionálnu údržbu zelene,
11. poškodzovať zariadenia verejného priestranstva umiestnené na plochách verejnej
zelene,
12. odvádzať na priestranstvo verejnej zelene dažďovú vodu.

(3) Verejná zeleň je časť životného prostredia tvorení súborom živých prvkov ( stromy,

 kríky, tráva, kvety ) a neživých prvkov ( pôda, voda, prírodné útvary – kamene, svahy),

 ktoré vznikli na určitej ploche prirodzeným spôsobom alebo boli vytvorené ľudskou

 činnosťou. Verejná zeleň je súčasťou verejného priestranstva obce.

 §5
 **Ochrana drevín , ktoré sú súčasťou verejnej zelene na území obce**

(1) Ochrana drevín, ktoré sú súčasťou verejnej zelene je predchádzať vplyvom, činnostiam a

 zásahom, ktoré dreviny verejnej zelene ohrozujú, poškodzujú, ničia a minimalizujú

 podmienky ich rastu a prirodzeného vývoja.

(2) Pri užívaní drevín, ktoré sú súčasťou verejnej zelene obce je povinnosťou každého dbať
 na ich ochranu a vyvarovať sa akejkoľvek činnosti, ktorá by mala, alebo mohla mať za
 následok ohrozenie, poškodenie, zničenie a minimalizáciu podmienok rastu
 a prirodzeného vývoja drevín ako súčasti verejnej zelene.

 V záujme ochrany drevín, ktoré sú súčasťou verejnej zelene obce je zakázané najmä:
 a) mechanicky a chemicky poškodzovať dreviny,

 b) lámať a neodborne orezávať vetvy drevín bez súhlasu vlastníka pozemku alebo obce

 c) narúšať koreňovú sústavu drevín aj ich nadzemných častí,

 d) presádzať dreviny vrátane porušovania pôdneho krytu, bez súhlasu vlastníka

 pozemku alebo obce,

 e) vysádzať dreviny bez súhlasu vlastníka pozemku alebo obce,
 f) vyliezať na dreviny,

 g) zbierať plody drevín, bez súhlasu vlastníka pozemku alebo obce,
 h) vyvesovať a upevňovať na dreviny predmety bez súhlasu vlastníka pozemku,

 alebo obce,
 i) umiestňovať na verejnú zeleň stojany, pútače, dočasné prístrešky, stany, predajné
 pulty a podobné zariadenia, ktoré môžu obmedziť rast a racionálnu údržbu drevín.

 § 6

 **Záverečné ustanovenia**

 Na Všeobecne záväznom nariadení obce sa uznieslo Obecné zastupiteľstvo obce
 Černina na svojom zasadnutí dňa 10.06.2022.

 § 7
 Všeobecne záväzné nariadenie bolo vyhlásené vyvesením dňa 11.06.2022.

 § 8

 Nadobudnutím účinnosti tohto Všeobecne záväzného nariadenia stráca účinnosť

 Všeobecne záväzne nariadenie obce č,... o verejnom poriadku v obci, vrátane dodatkov.

 § 9

 Všeobecne záväzné nariadenie nadobúda účinnosť dňa 26.06.2022 ( alebo 15-tym

 dňom od vyvesenia).

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Silvia Žinčáková

 Starostka obce